
Az érzelmi intelligencia fejlesztése gyermekirodalommal az emocionális készségek fejlesztése, az érzelmek felismerése és kifejezése céljából

Kutatásom legfontosabb kérdése, hogy fejleszthető-e a gyermekek érzelmi intelligenciája mesével, illetve a mese feldolgozására használt különböző módszerekkel, mint a játék, a dráma és a művészeti nevelés.Tanulmányom során összegyűjtöttem azokat az információkat, melyeket a szakirodalomban találhatunk az érzelmi intelligenciáról. Továbbá említést teszek arról, hogy milyen jelentősége van a későbbiek folyamán is az EQ fejlődésének. Dolgozatomban kiemeltem, hogy a mesék milyen jelentőséggel bírnak a gyerekek érzelmi fejlődésének területén, majd kitérek a felhasznált módszerek pozitív hatásaira is a gyermekek fejlődését tekintve. Vizsgálatomat az előkészítős tanulókkal végeztem. Segítségemre volt egy kontroll, és egy kísérleti csoport is. Kutatásom során a kísérleti csoportban történő fejlesztés során, Kádár Annamária, EQ fejlesztő meséiből dolgoztam fel tíz mesét. A történetek mindegyike legalább egy alapérzelmet érintett, és különböző témákat dolgoztak fel. A két csoport érzelemfelismerő és kifejező képességét vizsgáltam a pre- és poszttesztek során, majd az eredmények felhasználásával kétmintás F és T tesztet készítettem. Ezek segítségével vizsgáltam meg hipotéziseimet, melyek szerint: A fejlesztésen használt módszerek pozitívan befolyásolják a gyermekek érzelem felismerő és kifejező képességét, illetve a feladatlapok egyes feladatai között is korreláció van.



